懷德抒情寄上信州座主
作者：楊巨源
朝代：唐

paragraphs: 五馬江天郡，諸生淚共垂。
讌餘明主德，恩在侍臣知。
悵望緘雙鯉，龍鍾假一枝。
玉峰遙寄夢，雲海暗傷離。
幢蓋全家去，琴書首路隨。
滄州值康樂，明月向元規。
鵷鳳終凌漢，蛟龍會出池。
蕙香因曙發，松色肯寒移。
舉世瞻風藻，當朝揖羽儀。
加餐門下意，溪水綠逶迤。